钦定古今图书集成/明伦汇编/官常典/第733卷 > 杨乘
## 钦定古今图书集成/明伦汇编/官常典/第733卷 > 杨乘

按《元史忠义传》：“乘字文载，滨州渤海人。至正初，为介
休县尹。民饥，散为盗，乘立法招之，使自新，皆弃兵顿
首，愿为良民。其后累官江浙行省左右司员外郎，坐
海寇掠漕粮舟，免官，寓居松江。张士诚入平江，其徒
郭良弼、董绶言乘于士诚，士诚遣张经招乘，乘曰：‘良
弼、绶皆名臣，今已失节，顾欲引我以济其恶邪’？”且让
经平日读书云何？经俛首不能对。乘日与客痛饮，竟
日不言。客问：“盍行乎？”乘曰：“乘以一小吏，致身显官，有
死而已，尚何行之有！”经促其行愈急，乘乃整衣冠自
经死，年六十四。